**Formandsberetning, Marinehistorisk Selskab/Orlogsmuseets Venner**

**Foreningsåret 2019-2020**

Årets generalforsamling finder sted i mødelokalet ”Ubåden” ved Holmens Kirke, torsdag 29. oktober 2020. Som følge af de særlige omstændigheder vi lever med under Corona-krisen, har bestyrelsen måttet vælge at udsende Formandsberetningen og Regnskabet til medlemmerne via Selskabets hjemmeside på internettet.

**Formandens beretning**

Bestyrelsen har i foreningsåret 2019-20 bestået af

Gustav Lang, formand

Finn Wiberg-Jørgensen, næstformand

Niels Jacob Priisholm Hansen, kasserer og medlemskoordinator

Søren Nørby, webmaster

Torben Martinsen, sekretær

Tom Wismann, ansvarlig for Marinehistorisk Tidsskrift

Poul Grooss

Peder Ellegaard-Larsen

Lars Rosendahl Christophersen

Jakob Seerup

og har fungeret i et excellent godt samarbejde internt med et efter forholdende passende antal bestyrelsesmøder og god virkelyst.

***Formanden kan blandt andet orientere om, at:***

Selskabet fortsat befinder sig godt i de gode mødelokaler under Holmens Kirke, hvor kirkens Menighedsråd og Orlogsprovsten med stor velvilje har stillet lokaliteterne til rådighed for os.

Det sidste af sæsonens 5 foredrag måtte dog aflyses, fordi situationen vedrørende Covid-19 virussen og de påbud og forordninger det medførte i marts forhindrede en samling til foredrag.

Det er blevet bekræftet fra Holmens Kirkes ledelse, at der ikke må være mere end 60 personer i mødelokalet ”Ubåden”. Men tilslutningen til foredragene har igen været særdeles god og ind-i- mellem har vi haft temmelig mange endda stående gæster under et foredrag. Det går ikke, desværre, da det er en overtrædelse af brandmyndighedernes regler.

Derfor besluttede bestyrelsen i februar at overgå til at bruge internettet, vores hjemmeside og et smart system, der hedder **”NemTilmeld”** for at tilmelding til foredragsaftenerne, betaling af deltagelse i måltidet samt ordentlig orientering af medlemmerne kunne sikres. Systemet sørger simpelthen for at kun 60 kan melde sig til! Det virker tilsvarende også sådan, at hvis et arrangement med tilmelding må aflyses, kan bestyrelsen temmelig nemt kontakte de tilmeldte gennem samme system og sørge for refusion af udlæg mv.

Under hensyn til de anbefalinger og påbud som myndighederne ultimo september 2020 har iværksat, er det imidlertid foreløbigt sådan, at **kun 40 medlemmer kan deltage i mødeaftenerne**, fordi forsamlingspåbuddet aktuelt er maksimalt 50 personer. Da bestyrelsens medlemmer også ”fylder” for at arrangere mødet, og da der næsten altid ankommer gæster vi nødigt vil afvise i sidste øjeblik, er begrænsningen som anført fastsat – indtil andet meddeles – til 40 personer.

Sommerens ekskursion skulle i 2019 finde sted 16-20 september, men måtte aflyses fordi alt for få meldte sig til turen. Turen var planlagt at finde sted til Grænselandet for at bese og opleve flotte museer og maritime mindesmærker, herunder også i Hamborg, bo og spise godt og især i det bedst mulige selskab – sammen med vennerne i Marinehistorisk Selskab.

Bestyrelsen har drøftet, hvilke forhold der måske spillede ind, siden det gik sådan. Vi tror på, at det kan lade sig gøre at lave udflugter over et par dage, blot det ikke er for dyrt og netop ikke for langvarigt. Derfor ser vi rigtig meget frem til den nu forskudte tur 2.-3. september 2021, hvor bestyrelsen har planlagt en udflugt til Karlskrona, med besøg på Orlogsmuseet og øen Stumholmen, besøg på den enestående Flådestation og i det hele taget – Karlskrona, der er optaget i ”Verdensarven”, fordi byen er så enestående. Se programmet i Marinehistorisk Tidsskrift og på hjemmesiden og meld jer til en rigtig god oplevelse.

Marinehistorisk Tidsskrifts 50 års jubilæum i 2017 skulle som flere gange omtalt markeres med en ekstraordinær bogudgivelse. Det store arbejde med at skrive bogen om ”Det Danske Søminevåbens Historie” er nu færdig og den enestående bog blev udgivet i juni 2020. Alle medlemmer af Marinehistorisk Selskab/Orlogsmuseets Venner har modtaget bogen som gave.

”Orlogsmuseets Modelbyggerlaug” har det godt, har masser at lave og stortrives. De glæder sig over at modtage vores Tidsskrift, og de glæder sig over ethvert **besøg en tirsdag**, hvor de er forsamlede i Arresten på Nyholm. Har I tid og lyst, så kig indenfor derude – der er fantastisk meget at se på, og modelbyggerne er nogle skønne mennesker fyldt med gode historier, engagement og fabelagtig dygtighed.

Også i det forløbne år har Selskabet haft stor succes med at anvende sociale medier på internettet. På vores flotte hjemmesider er der lagt en lang række bøger og andre publikationer op til alles gavn og glæde – og igen i år skal der lyde en stor tak til Søren Nørby for hans utrættelige indsats på disse områder (også).

**Forelæggelse af selskabets regnskab, herunder evt. fondsregnskaber**

Der henvises til vedhæftede regnskabsstatus for 2019, der er godkendt af revisorerne samt vedhæftede view foils.

Regnskabet er, som de foregående år, udarbejdet af Henrik-Holm Hansen. Det er derefter revideret af vore valgte revisorer Gunnar Kjems og Peter Thorning Christensen.

Et par nedslagspunkter til regnskabet, der kan ses i forhold til regnskabet for 2018:

* På indtægtssiden ses kontingentindtægterne at vise en mindre nedgang. Det skyldes, at der i forhold til tidligere år kan konstateres en mindre nedgang i medlemsantallet. De aktuelle tal ved årsskiftet 2019/2020 var 529 medlemmer (dette er inkl. vores venner fra Orlogsmuseets Modelbyggerlaug). Det dækker bl.a., at bestyrelsen gennem året har set sig nødsaget til at ekskludere op mod 50 medlemmer, der trods flere rykkere ikke betalte medlemskontingent.
* På udgiftssiden ses, at bestyrelsen fortsat anvender betydelige midler til tilskud i forbindelse med bogsalg mv.
* En post er udskilt, nemlig ”bestyrelsesudgifter”, der dækker over det honorar, der udbetales. Opmærksomheden henledes på, at det regnskabsførte beløb i 2019 dækker over betaling for hhv. 2018 og 2019.
* Den ordinære drift før de finansielle poster i 2019 udviser en mindre forbedring ift. 2018.
* Fsva. de finansielle poster ses en væsentlig forbedring, som også forudset på sidste generalforsamling. De hidrører væsentligst fra de realiserede kursreguleringer.
* Ved udgangen af regnskabsåret 2019 ses en stigning af selskabets aktiver på ca. 100.000 kr. i forhold til regnskabsåret 2018.

Spørgsmål til selve regnskabet kan fremsættes ved mødet 29. oktober.

**MHS placering af investeringer**:

I 2019 oplevede vi en genkomst af værdien af selskabets aktiver. Det skete primært som følge af, at markedet rettede sig (tvunget forbedret handelsmæssigt forhold mellem Kina og USA) samt at bestyrelsen fastholdt sin tilgang til selskabets investering i en bredere portefølje.

Hvad kan vi så forvente os for 2020 og fremadrettet:

Instinktivt vil mange sælge ud af porteføljen, når det konstateres, at markedet i en periode med markante/voldsomme kursfald - ikke mindst og aktuelt i lyset af Covid-19/Corona-virus. Antager man, at markederne på et tidspunkt vender igen, og det regner vi med, at de gør, når Covid-19/Corona-virus i højere grad er inddæmmet eller i det mindste under kontrol, så vil der være rigtig gode rammer for, at værdien af ens investeringer vender tilbage i det velkendte leje.

En væsentlig ting er imidlertid selskabets behov for likvider lige her og nu, bl.a. til at understøtte udgivelser herunder i 2020 - ikke mindst udgivelsen af jubilæumsbogen. Dette behov kan efter bestyrelsens vurdering håndteres med de kendte indtægts- og udgiftsstrømme på grundlag af de nuværende aktiver. Det er bestyrelsens vurdering, at selskabet derfor gør klogest i at holde sig til den nuværende langsigtede investeringspolitik, hvilket vil sige at fastholde den nuværende kurs.

**NEMTILMELD**

Endelig må nævnes overgangen til anvendelsen af NemTilmeld til håndtering af selskabets gennemførelse af medlemsarrangementer som foredrag og udflugter.

WWW.MARINEHIST.DK/nemtilmeld er medlemmernes adgang til at melde sig til selskabets aktiviteter herunder foretage betaling.

Det giver en administrativ lettelse i selve håndteringen, ligesom vi nu mere præcist har overblik over deltagerantal til såvel foredrag som den efterfølgende spisning. Systemet har – desværre – allerede vist sin duelighed på anden måde i forbindelse med det aflyste arrangement den 25. marts, hvor Ph.d. Søren Nørby skulle have foredraget om hædersmanden, viceadmiral Aage Helgesen Vedel, idet de indbetalte beløb via samme system hurtigt blev tilbagebetalt.

Endvidere gjorde kassereren opmærksom på, at betaling for skafning ved foredragsaftenerne nu er reguleret til det tidligere besluttede niveau på kun 120 kr.

**Fremsatte forslag.**

Der er ikke indløbet forslag fra medlemmerne, hvorfor vi kan overgå til:

**Fastsættelse af kontingent for det kommende år**

Alt i alt vurderer bestyrelsen Selskabets økonomi som værende sund selv med de betragtelige tilskud, der gennem de seneste to år er ydet til bogudgivelser.

Samtidig er det bestyrelsens opfattelse, at selskabets aktiver ikke bør udhules yderligere, idet der allerede nu tages af ”formuen” for at kunne gennemføre blot de almindelige aktiviteter. Derfor ønsker bestyrelsen for den kommende sæson 2021 at hæve kontingentet beskedent – til:

* 300 kr. for ordinære medlemmer
* 325 for ægtepar
* 225 kr. for pensionister

Forøgelsen begrundes med stigende omkostninger - især portoforhøjelse samt forventet ringere afkast af investeringer bl.a. som følge af reduktion i aktieportefølje.

**Valg til bestyrelsen**

Følgende bestyrelsesmedlemmer er på valg i år – **og alle er villige til genvalg:**

Gustav Lang, Lars Rosendahl Christophersen, Peder Ellegaard-Larsen, Finn Wiberg-Jørgensen, Niels Jacob Priisholm Hansen og Poul Grooss.

**Valg af redaktør til Marinehistorisk Tidsskrift**

Tom Wismann foreslås genvalgt som redaktør af Marinehistorisk Tidsskrift.

**Valg af revisor**

Gunnar Kjems og Peter Thorning Christensen foreslås begge genvalgt som revisorer.